chokwe
Store norske leksikon,Historie,Verdens historie og samtidshistorie,Afrika,Folkegrupper i Afrika
Chokwe er en folkegruppe som nå bor i Angola, DR Kongo og Zambia; de teller i overkant av 1,3 millioner (2002).
Historie Før 1850 var de en liten gruppe halvnomader i det sentrale Afrika som levde av jakt og jordbruk. Deres livsform viste seg imidlertid å passe godt med deres rolle som mellommenn langs gamle handelsruter. Gjennom plyndring av karavaner og en meget rask assimilering av slaver la de grunnlag for en enorm tallmessig vekst som gav dem styrke og mulighet for territoriell ekspansjon. De praktiserte også en særegen form for kollektiv assimilering: Ved å bosette seg i ring rundt andre lokalsamfunn fikk de på forbausende kort tid disse samfunnene til å oppføre seg, og oppfatte seg selv, som chokwe.Chokwe drev utstrakt handel, og skaffet seg europeiske våpen i bytte for elfenben, naturgummi, bivoks og slaver. Geværene bidro til å gi dem militær overlegenhet. De utkonkurrerte delvis sterke handelsfolk som ovimbundu og imbangala, drev deler av lubafolket på flukt og truet selve Lunda-kongedømmet. I 1890-årene ble deres ekspansjon stoppet av tropper fra Fristaten Kongo (senere Belgisk Kongo) og andre folkegrupper i området. Kunst Chokwe er dyktige kunsthåndverkere, og er særlig berømt for sine masker og høvdingstoler. Utsmykningene på høvdingstolene skildrer livet til et medlem av chokwe-folket: fødsel, innvielse, giftermål, spådom, jakt, sykdom og død. Disse stolene er symboler på autoritet og utgjør bindeledd mellom de levende og forfedrene. Les mer i Store norske leksikon slaveri Angolas befolkning DR Kongos befolkning Zambias befolkning